b'\n_START_ARTICLE_\nVolkswagen Polo III\n_START_SECTION_\nModelhistorie\n_START_PARAGRAPH_\nDen tredje generation af Polo (internt kendt som type 6N) blev pr\xc3\xa6senteret i september 1994 og var helt nyudviklet. Tidlige versioner havde dog motorer fra Polo II._NEWLINE_Polo III var den f\xc3\xb8rste Polo, som b\xc3\xa5de fandtes som tred\xc3\xb8rs og femd\xc3\xb8rs. Den blev bygget frem til oktober 2001._NEWLINE_Til Polo III, Golf III og SEAT Ibiza II benyttede Volkswagen en strategi, hvor mange komponenter og hjuloph\xc3\xa6ng kunne udskiftes indbyrdes mellem disse tre modeller. Selv om instrumentbr\xc3\xa6ttet og en r\xc3\xa6kke mekaniske komponenter, inklusive motorer, var f\xc3\xa6lles med Ibiza havde Polo et andet udvendigt design._NEWLINE_I starten fandtes Polo kun som tre- og femd\xc3\xb8rs hatchback, men i november 1995 tilkom en fired\xc3\xb8rs sedan med navnet Polo Classic og i marts 1997 en femd\xc3\xb8rs stationcar med navnet Polo Variant. De to sidstn\xc3\xa6vnte modeller blev internt betegnet 6K og var i realiteten omd\xc3\xb8bte versioner af SEAT C\xc3\xb3rdoba._NEWLINE_I alt blev der mellem efter\xc3\xa5ret 1994 og efter\xc3\xa5ret 2001 solgt 645.000 Poloer af type 6N og 6N2.\n_START_SECTION_\nMotorer\n_START_PARAGRAPH_\nVed introduktionen fandtes Polo III med benzinmotorer p\xc3\xa5 1043 cm\xc2\xb3 med 33 kW (45 hk) og 1296 cm\xc2\xb3 med 40 kW (55 hk) hentet fra forg\xc3\xa6ngeren, samt en 1598 cm\xc2\xb3-motor med 55 kW (75 hk) hentet fra Golf._NEWLINE_En ny 1390 cm\xc2\xb3-motor med 44 kW (60 hk) afl\xc3\xb8ste 1296 cm\xc2\xb3-motoren i sommeren 1995, og samtidig fik 1598 cm\xc2\xb3-motoren multipoint-indspr\xc3\xb8jtning mens effekten forblev u\xc3\xa6ndret. Desuden tilkom en sugedieselmotor p\xc3\xa5 1896 cm\xc2\xb3 med 47 kW (64 hk)._NEWLINE_I sommeren 1996 blev 1043 cm\xc2\xb3-motoren afl\xc3\xb8st af en ny 999 cm\xc2\xb3-motor bygget af aluminium med multipoint-indspr\xc3\xb8jtning og 37 kW (50 hk). Polo Classic og Variant kunne ogs\xc3\xa5 leveres med en 1595 cm\xc2\xb3-motor med 74 kW (100 hk) samt for f\xc3\xb8rste gang en 1896 cm\xc2\xb3-turbodieselmotor med 66 kW (90 hk). P\xc3\xa5 grund af det mindre motorrum kunne tre- og femd\xc3\xb8rsmodellerne ikke leveres med en turbodieselmotor f\xc3\xb8r faceliftet sidst i 1999.\n_START_SECTION_\nFacelifts\n_START_PARAGRAPH_\nI midten af 1997 blev modelserien 6N1 teknisk modificeret til model\xc3\xa5ret 1998 med b\xc3\xa5de mindre og st\xc3\xb8rre \xc3\xa6ndringer. Den st\xc3\xb8rste \xc3\xa6ndring var det nye elsystem (det gamle elsystem frem til 1997 var hentet fra Golf III, mens det nye svarede til Lupos), s\xc3\xa5vel som materialerne som dog optisk var identiske. Dog var kombiinstrumentet nydesignet. Forskellen var som f\xc3\xb8lger:_NEWLINE_Den oprindelige version (frem til og med model\xc3\xa5ret 1997) havde to store runde m\xc3\xa5lere i midten: Speedometeret til venstre og omdrejningst\xc3\xa6lleren til h\xc3\xb8jre. Under dem sad en samlet r\xc3\xa6kke med kontrollamper, og i siderne sad der to sm\xc3\xa5 runde m\xc3\xa5lere: Til venstre k\xc3\xb8lev\xc3\xa6sketemperaturen og til h\xc3\xb8jre br\xc3\xa6ndstofstanden._NEWLINE_Den reviderede version (fra og med model\xc3\xa5ret 1998) havde i midten et firkantet felt med kontrollamper. Derover sad to sm\xc3\xa5 runde m\xc3\xa5lere: Til venstre k\xc3\xb8lev\xc3\xa6sketemperaturen og til h\xc3\xb8jre br\xc3\xa6ndstofstanden. I siderne sad der to store runde m\xc3\xa5lere: Til venstre omdrejningst\xc3\xa6lleren og til h\xc3\xb8jre speedometeret. Derudover var s\xc3\xa5vel skiverne som viserne gennembelyste._NEWLINE_Udefra kan den modificerede 6N1 kendes p\xc3\xa5 l\xc3\xa5sen til bagagerummet. P\xc3\xa5 den oprindelige model var n\xc3\xb8glehullet vandret og p\xc3\xa5 den faceliftede model lodret, og desuden havde n\xc3\xb8glen til den oprindelige model yderbaneprofil, mens den til den modificerede model havde inderbaneprofil. Baglygterne p\xc3\xa5 den modificerede 6N1 var m\xc3\xb8rkere end p\xc3\xa5 den oprindelige version._NEWLINE_I efter\xc3\xa5ret 1999 blev modelserien optisk komplet modificeret og teknisk videreudviklet til model\xc3\xa5ret 2000. Betegnelsen var nu 6N2 eller 6N Facelift.\n_START_SECTION_\nPolo III (6N, 1994\xe2\x88\x921999)\n_START_PARAGRAPH_\nPolo III findes ogs\xc3\xa5 i en firefarvet model, Harlekin, som oprindeligt kun var beregnet til reklame som symbol for "byggeklodsprincippet", men som senere ogs\xc3\xa5 blev bygget som rigtig modelvariant._NEWLINE_Som varebil til Deutsche Post blev Polo 6N bygget uden passagers\xc3\xa6de og bags\xc3\xa6de og med 1,9-liters dieselmotoren med 47 kW (64 hk). Denne blev registreret som lastbil (i Tyskland "LKW") for at spare afgift. Modelbetegnelsen var 6NF, som ofte bliver anvendt fejlagtigt om den faceliftede model. Fra ca. 1997 blev 6NF udstyret med en 1,7-liters SDI-motor med 44 kW (60 hk), nogle gange med passagerairbag i stedet for det ekstra fral\xc3\xa6gningsrum.'